Source: http://www.bihon.ro/tintesc-calificarea-in-finala/1520054
Timestamp: 2017-09-21 19:30:03+00:00

Document:
Ţintesc calificarea în finală - BIHON
Ţintesc calificarea în finală
la	31. martie 2015 15:08
Poloiştii de la CSM Digi speră să tranşeze rapid semifinala cu Dinamo FOTO: ROLLANDFOTO
CSM Digi dispută joi şi vineri primele două meciuri cu Dinamo, din semifinalele Superligii.
Multipla campioană CSM Digi a părăsit destul de şifonată Cupa României, fiind eliminată în faza semifinalelor de către marea rivală din actuala ediţie, Steaua. Orădenii dispută în această săptămână o altă semifinală, în play-off-ul Superligii Naţionale, în compania echipei situate pe locul 4 la finele sezonului regulat, Dinamo. Primele două partide au loc la Oradea, iar a treia şi a patra (dacă va mai fi nevoie) se vor desfăşura la piscina „Anatolie Grinţescu” din Bucureşti. Întâlnirile din semifinale şi finală se desfăşoară în sistemul „trei victorii din cinci meciuri”.
Echipa orădeană a manifestat o formă modestă în Cupa României, unde a înregistrat două victorii în grupă, 20-8 cu Rapid şi 12-9 cu Dinamo, după care a urmat eşecul din semifinale în faţa Stelei, scor 8-11. „Am avut o prestaţie slabă în meciul cu Steaua, în care le-am oferit adversarilor prilejul de se afla la cârma partidei. Noi am ratat mult, în timp ce ei şi-au fructificat ocaziile. A fost un meci cu multe greşeli din partea noastră. La un moment dat am egalat, dar am încasat apoi rapid alte două goluri, după care nu am mai avut forţa să revenim”, explică golgeterul CSM Digi, Tiberiu Negrean.
Internaţionalul orădean afirmă însă că echipa sa este dornică să se reabiliteze după pierderea cupei. „Promitem să ne mobilizăm pentru a spăla ruşinea din Cupa României. Sperăm să trecem fără probleme de Dinamo, iar apoi să ne luăm revanşa în faţa Stelei, pentru că eu cred că tot cu Steaua vom juca în finală. În opinia mea, Steaua este favorită în cealaltă semifinală, în întâlnirea cu Sportul Studenţesc”, ne-a declarat Tiberiu Negrean.
La fel ca în Cupa României, CSM Digi nu se va putea baza în primele două meciuri cu Dinamo pe serviciile centrului Milos Korolja, care acuză probleme de sănătate. Jucătorul sârb se află la Belgrad, unde efectuează investigaţii medicale, după ce a fost depistat cu hipertensiune arterială. Se speră însă că Milos Korolja va putea fi apt de joc măcar pentru partidele din finală.
Meciurile CSM Digi – Dinamo se vor disputa la Bazinul Olimpic „Ioan Alexandrescu”, joi de la ora 18:00, respectiv vineri de la ora 18:45.

References: CSM 

CSM 
 CSM 
 CSM 
 CSM 
 CSM